Midt-Telemark (kommune)

Midt-Telemark er en kommune under etablering i Telemark, og ligger i den større regionen Midt-Telemark. I forbindelse med kommunereformen av 2014 har Bø og Sauherad kommuner vedtatt å slå seg sammen med virkning fra 1. januar 2020. Frem til sammenslåingen trer i kraft møtes kommunestyrene i et felles organ, fellesnemnda, som fatter beslutninger om organiseringen av den sammenslåtte kommunen. Midt-Telemark kommune vil ha administrasjonssenter i Bø. Den nye kommunen får i overkant av 10 000 innbyggere og blir den tredje største kommunen i Telemark.

Historie

I forbindelse med kommunereformen av 2014 anbefalte fylkesmannen i Telemark at kommunene Bø, Sauherad og Nome slo seg sammen til én stor regionkommune. De tre kommunene er sammenfallende med regionen Midt-Telemark, et av Telemarks tradisjonelle distrikter, og samarbeider allerede gjennom regionrådet Midt-Telemarkrådet. Kommunene startet deretter en utredningsprosess med sikte på sammenslåing. I folkeavstemning om kommunesammenslåingen stemte 52% i Bø mot og 47% for; 55,6% i Nome stemte mot og 43,3% for. Sauherad kommune gjennomførte en opinionsundersøkelse som viste et flertall på 60% for sammenslåing. I etterkant av folkeavstemningen trakk Nome kommune seg fra samtalene om sammenslåing, mens Bø og Sauherad valgte å fortsette samtalene. 16. juni 2016 vedtok kommunestyrene i Bø og Sauherad å slå sammen kommunene, etter et enstemmig vedtak i Sauherad og en delt avstemning i Bø.
Lunde, den ene av de to kommunene som ble slått sammen til Nome i 1964, var frem til 1867 en del av Bø kommune.

Geografi

Midt-Telemark kommune vil fra etableringen bestå av to bygder og tidligere kommuner, Bø og Sauherad. Disse består av en blanding av tettstedsbebyggelse, gårdsbebyggelse, landsbruksarealer og naturområder, herunder skog og fjell. Det viktigste tettstedet er Bø sentrum, som også vil være kommunesenter. Bygdene Bø og Sauherad omfatter begge en rekke grender.
Midt-Telemark kommune vil grense til kommunene Kviteseid og Seljord i vest, Notodden i nord, Kongsberg i øst, og Skien og Nome i sør.

Navn

20. august 2017 vedtok kommunestyrene i Bø og Sauherad i et felles møte at den sammenslåtte kommunen vil ha navnet Midt-Telemark kommune. Navnet er hentet fra den større regionen Midt-Telemark, som er et av Telemarks tradisjonelle distrikter. Den nye kommunen vil imidlertid bare omfatte en del av det tradisjonelle distriktet; kommunen som blir stående utenfor er Nome, som er Midt-Telemarks største i både areal og folketall. Politikerne i Bø og Sauherad gav uttrykk for at de valgte navnet utfra et håp at Nome vil bli en del av kommunen en gang i fremtiden. Midt-Telemark hadde også vært arbeidstittelen på den fremtidige kommunen mens også Nome deltok i utredningsprosessen.

Kommunevåpen

20. august 2017 vedtok kommunestyrene i Bø og Sauherad i et felles møte at den sammenslåtte kommunens våpen vil være tre gullfeler på blå bakgrunn. Gullfelene er hentet fra Bøs våpen som har tre gullfeler på rød bakgrunn; motivet viser til Bøs rike kulturtradisjoner innen blant annet norsk folkemusikk og felebygging. Både Sauherads og Nomes kommunevåpen har blå som eneste «farge» (i kombinasjon med hhv. «metallene» gull og sølv).